V pekné, slnečné, nedeľné popoludnie, dňa 1.9.2019 sa uskutočnil IV. ročník cezhraničného stretnutia Sulín – Zegiestów. Organizátormi stretnutia, tak ako po iné roky, aj v tomto roku bola Obec Sulín v spolupráci s Farským úradom v Sulíne a  Ľubovnianskym osvetovým strediskom.

 Zvítanie sa s poľskými účastníkmi sa uskutočnilo na cezhraničnej lávke. Poliakov privítala starostka obce Anna Hiľáková a náš otec duchovný Pavel Sirotňák. Po privítaní sme sa pri obraze Božieho milosrdenstva spoločne pomodlili s našim otcom duchovným a kňazom Krysztofom Dynarowiczom so susednej farnosti Zegiestów korunku k Božiemu milosrdenstvu v poľskom a slovenskom jazyku. Korunka bola obohatená spevom mužov z Čirča. Po nej nasledoval kultúrny program.

Účastníkov podujatia privítali Anna Hiľáková starostka obce Sulín a sołtys Mieczysław Motyka. V programe vystúpili speváčka ľudových piesní z Čirča, speváci z Čirča, heligonkár Jakub Šrala z Piwnicnej, bratia Imrichovci zo Sulína, folklórny súbor Barvinok z Kamienky, Ružena Rybovičová z Jakuban so Simonou Haľamovou, rodáčkou zo Sulína, speváčky gospelu z Podolínca, speváčka ľudových piesní Natália Kučová s harmonikárom, naša mužská spevácka skupina v zložení František Maľarčík, Ján Kuča, Peter Olekšák, Štefan Hriňák a Ján Hriňák s doprovodom harmonikárky Simony Haľamovej. Voľný priestor kultúrneho programu vypĺňal na klávesovom nástroji hudobník zo Zegiestowa. Nakoniec vystúpila folklórna skupina z Muszynej. Programom sprevádzal Martin Karaš, riaditeľ ĽOS.

 Počas bohatého kultúrneho programu bol podávaný sulínsky guláš, zegiestowski bigos a iné miestne pochutiny.

Už teraz sa tešíme na V. ročník cezhraničného stretnutia!